সড়কে দুর্ঘটনা প্রাণহানি দুটোই বেড়েছে
আগের বছরের তুলনায় ২০১৯ সালে বাংলাদেশে সড়কে দুর্ঘটনা ও প্রাণহানির সংখ্যা দুটোই বেড়েছে। ২০১৮ সালের তুলনায় ২০১৯ সালে সড়ক দুর্ঘটনা বেড়েছে ১ হাজার ৫৯৯টি, প্রাণহানি বেড়েছে ৭৮৮ জন।





জাতীয় প্রেস ক্লাবে এক সংবাদ সম্মেলনে শনিবার সড়ক দুর্ঘটনার এ পরিসংখ্যান তুলে ধরেন নিরাপদ সড়ক চাই আন্দোলনের (নিসচা) চেয়ারম্যান ইলিয়াস কাঞ্চন।




পরিসংখ্যানে বলা হয়, ২০১৯ সালে ৪ হাজার ৭০২টি সড়ক দুর্ঘটনায় নিহত হয়েছেন ৫ হাজার ২২৭ জন, যা ২০১৮ সালের সড়ক দুর্ঘটনায় নিহতের সংখ্যার তুলনায় ১৫ শতাংশ বেশি। ২০১৮ সালে ৩ হাজার ১০৩টি সড়ক দুর্ঘটনায় মোট নিহত হয়েছিল ৪ হাজার ৪৩৯ জন।
এক বছরে সড়ক দুর্ঘটনায় নিহতের সংখ্যা বেড়েছে ৭৮৮ জন। আর ২০১৯ সালে আগের বছরের তুলনায় সড়ক দুর্ঘটনার সংখ্যা বেশি ১ হাজার ৫৯৯টি, শতাংশের হিসাবে যা ২০১৮ সালের তুলনায় প্রায় ৩১ শতাংশ বেশি।
ইলিয়াস কাঞ্চন বলেন, সড়ক দুর্ঘটনা গত ২ বছরের তুলনায় অনেক বৃদ্ধি পেয়েছে। অশিক্ষিত ও অদক্ষ চালক, ত্রুটিপূর্ণ যানবাহন, দুর্বল ট্রাফিক ব্যবস্থাপনা, জনগণের অসচেতনতা, অনিয়ন্ত্রিত গতি, রাস্তা নির্মাণে ত্রুটি, রাজনৈতিক সদিচ্ছার অভাব, আইনের যথাযথ প্রয়োগ না হওয়া ইত্যাদি মূল কারণ বলে চিহ্নিত করা যায়।
ফলে ২০১৯ সালে ৪ হাজার ৭০২টি সড়ক দুর্ঘটনায় নিহত হয়েছেন ৫ হাজার ২২৭ জন এবং আহত হয়েছেন ৬ হাজার ৯৫৩ জন। রেলপথে দুর্ঘটনা ঘটেছে ১৬২টি। এতে নিহত হয়েছেন ১৯৮ জন এবং আহত ৩৪৭ জন। নৌপথে ৩০টি দুর্ঘটনায় নিহত হয়েছেন ৬৪ জন, আহত হয়েছেন ১৫৭ জন। দুর্ঘটনাগুলোয় নিখোঁজ রয়েছেন ১১০ জন।
দুর্ঘটনার জন্য দায়ী যানবাহনগুলো হল- বাস ৯৯২টি, ট্রাক ১ হাজার ৩৩টি, মোটরসাইকেল ১ হাজার ৯৮টি, কাভার্ডভ্যান ১৬০টি, মাইক্রোবাস ১৫৮টি, নসিমন ৮৩টি, কার ৭৯টি ও অন্যান্য (সিএনজি/ভ্যান/পিক-আপ) ২ হাজার ১৭৮টি। এসব যানবাহনের ১ হাজার ১৯০ জন চালক নিহত হয়েছেন, যা মোট নিহতের ২২ শতাংশ। পথচারী মারা গেছেন ২ হাজার জন, যা মোট দুর্ঘটনার ৫০ দশমিক ০৪ শতাংশ।
সড়ক দুর্ঘটনায় ময়মনসিংহ জেলায় সবচেয়ে বেশি নিহত হয়েছে জানিয়ে ইলিয়াস কাঞ্চন বলেন, সেখানে ২১১টি দুর্ঘটনায় নিহত হয়েছেন ৪৮৮ জন, আহত ২৬৬ জন। এরপর ঢাকা জেলায় ৩০৯টি দুর্ঘটনায় ৩৩৫ জন নিহত, আহত ৩২৭ জন। এরপর চট্টগ্রাম জেলায় ২২৬টি দুর্ঘটনায় নিহত হয়েছেন ২৯৯ জন, আহত ২৫৫ জন।
শরীয়তপুরে ৯টি দুর্ঘটনায় ৩৫ জন নিহত ও ১০ জন আহত হয়েছেন। সবচেয়ে কম নিহত হয়েছে ঝালকাঠি জেলায়। সেখানে ১২টি দুর্ঘটনায় নিহত হয়েছেন ৫ জন, আহত হয়েছেন ১২ জন।
সড়ক দুর্ঘটনা কমাতে সড়ক পরিবহন আইন বাস্তবায়নের সুপারিশ করেছে নিসচা। ইলিয়াস কাঞ্চন বলেন, সড়ক পরিবহন আইন ২০১৮ পুরোপুরি কার্যকর না হওয়ায় সড়ক দুর্ঘটনা কমানোর ক্ষেত্রে বিশেষ কোনো ভূমিকা রাখা যাচ্ছে না। এ বিষয়ে আরও সোচ্চার হওয়া ও আইনানুগ ব্যবস্থা নেয়া উচিত বলে আমরা মনে করি।
তিনি বলেন, আইনটি নিয়ে একটি কুচক্রী মহল জনসাধারণ ও চালকদের মাঝে ভীতির সঞ্চার করছে। এ আইনটি জেল-জরিমানার জন্য নয়, সড়কে শৃঙ্খলা ফিরিয়ে আনার জন্য করা হয়েছে। সবাই যদি আইনটি মেনে চলে তবে সড়কে শৃঙ্খলা ফিরে আসবে।
নিসচার চেয়ারম্যান বলেন, সরকার কর্তৃক সেইফ প্রকল্পের মাধ্যমে প্রশিক্ষণ কর্মশালা দ্রুত বাস্তবায়ন, মহাসড়কে একমুখী চলাচলের সিদ্ধান্ত নিয়ে উচ্চতা অনুযায়ী বিভাজন, দুই পাশে ধীরগতির যানবাহন চলাচলের জন্য আলাদা সড়ক নির্মাণ করতে হবে।
পথচারীদের জন্য ফুটপাত, ফুটওভার ব্রিজ দখলমুক্ত করা ও মনিটরিং করতে হবে। সড়কের ত্রুটি অচিরেই দূর করতে হবে। স্কুল-কলেজের শিক্ষকদের সড়ক দুর্ঘটনা রোধে করণীয় সম্পর্কিত প্রশিক্ষণ প্রদান করতে হবে।
সংবাদ সম্মেলনে নিসচার মহাসচিব সৈয়দ এহসানুল হক কামাল উপস্থিত ছিলেন।

আগের বছরের তুলনায় ২০১৯ সালে বাংলাদেশে সড়কে দুর্ঘটনা ও প্রাণহানির সংখ্যা দুটোই বেড়েছে। ২০১৮ সালের তুলনায় ২০১৯ সালে সড়ক দুর্ঘটনা বেড়েছে ১ হাজার ৫৯৯টি, প্রাণহানি বেড়েছে ৭৮৮ জন।